Mészáros eladja az államnak a naperőművét - mfor.hu
Vállalatok Energiapiac Megújuló energia Mészáros Lőrinc MVM
2018. június 4. 09:25
Az állam megveszi Mészáros Lőrinctől a naperőművét, írja a 444. Az ország legnagyobb napelemparkja a Mátrai Erőművel együtt került Felcsút ex-polgármesterének tulajdonába, a vevő pedig a Magyar Villamos Művek lesz. A lap szerint jelenleg a vásárlás előtti átvilágítás zajlik.
Mint ismert, Mészáros tavaly vette meg a Mátrai Erőművet a német RWE nevű óriásvállalattól egy cseh - magyar konzorcium részeseként. A felcsúti üzletember a Status Power Invest nevű cégén keresztül volt érdekelt a bizniszben, a cseh-szlovák oldalt az Energeticky a Prumyslovy Holding (EPH) képviselte. Mészáros később megállapodott konzorciumi partnerével, hogy 2019-ig két részletben kivásárolja őket, mert nem egyezik az elképzelésük az erőmű jövőjével kapcsolatban. A partnerek leépítettek volna, Mészáros bővíteni akar.
A napelemparkot még az RWE indította be 2015-ben, és nemrég a bővítését is előkészítették. A naperőmű kapacitása most 16 MW-os, ami körülbelül 4000 háztartást tud ellátni árammal, a bővítés kétszer 20 MW-ról szól. Úgy néz ki, ezt már nem Mészáros fogja levezényelni, hanem az állam.